Sir Roger Vernon Scruton (Engelse uitspraak: ˈ|s|k|r|uː|t|ən}}; gebore op 27 Februarie 1944; sterf op 12 Januarie 2020) was 'n Engelse konserwatiewe filosoof en skrywer wat gespesialiseer het in estetika en politiese filosofie, veral ter bevordering van tradisioneel-konserwatiewe beskouinge. Hy was vanaf 1982 tot 2001 die redakteur van The Salisbury Review, te wete 'n konserwatiewe politiese joernaal. Scruton het meer as vyftig boeke oor filosofie, kuns, musiek, politiek, letterkunde, kultuur, seksualiteit, en godsdiens geskryf. Hy het ook romans en twee operas geskryf. Sy mees noemenswaardige publikasies sluit The Meaning of Conservatism (1980), Sexual Desire (1986), The Aesthetics of Music (1997), en How to Be a Conservative (2014) in. Hy was 'n gereelde bydraer tot die populêre media, insluitende The Times, The Spectator, en die New Statesman. Scruton het konserwatisme omarm nadat hy getuie was tot die studente opstande in Mei 1968 in Frankryk. Hy was vanaf 1971 tot 1992 'n lektor en professor van estetika by die Universiteit van Londen se Birkbeck-kollege, waarna hy verskeie deeltydse akademiese poste beklee het, insluitende in die Verenigde State.